Document ID: 32005R0824

KOMISIJAS REGULA (EK) Nr. 824/2005
(2005. gada 30. maijs),
ar ko attiecībā uz 2005. gada trešo ceturksni nosaka dažus orientējošus daudzumus un individuālus maksimālos daudzumus atļauju izdošanai par papildu daudzumu attiecībā uz banānu importu jaunajās dalībvalstīs
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 41. panta pirmo daļu,
ņemot vērā Padomes 1993. gada 13. februāra Regulu (EEK) Nr. 404/93 par banānu tirgus kopīgo organizāciju (1),
tā kā:
(1)
Ar Komisijas Regulu (EK) Nr. 1892/2004 (2) ir pieņemti pārejas posma pasākumi, kas vajadzīgi, lai sekmētu pāreju no kārtības, kāda ir spēkā jaunajās dalībvalstīs pirms to pievienošanās Eiropas Savienībai, uz ievešanas kārtību, kāda ir spēkā tirgu kopīgajā organizācijā banānu jomā 2005. gadā. Lai nodrošinātu tirgus piedāvājumu, jo īpaši jaunajās dalībvalstīs, ievešanas atļauju izdošanas vajadzībām minētajā regulā pagaidu kārtā ir noteikts papildu daudzums. Šis papildu daudzums jāpārvalda ar mehānismiem un instrumentiem, kuri ieviesti ar Komisijas 2001. gada 7. maija Regulu (EK) Nr. 896/2001 (3) ar ko nosaka sīki izstrādātus noteikumus Padomes Regulas (EEK) Nr. 404/93 piemērošanai attiecībā uz banānu importēšanas kārtību Kopienā.
(2)
Regulas (EK) Nr. 896/2001 14. panta 1. un 2. punkts paredz, ka attiecībā uz gada pirmajiem trim ceturkšņiem ievešanas atļauju izdošanas nolūkā var noteikt orientējošus daudzumus un individuālus maksimālos daudzumus.
(3)
Lai izsniegtu atļaujas par 2005. gada trešo ceturksni, šie orientējošie daudzumi un individuālie maksimālie daudzumi jānosaka tādā pašā procentuālajā attiecībā kādā tie ir noteikti A/B un C tarifu kvotu pārvaldībai Komisijas Regulā (EK) Nr. 825/2005 (4), lai nodrošinātu pietiekamus barības krājumus un nepārtrauktu tirdzniecības plūsmu starp ražošanas un tirdzniecības nozarēm.
(4)
Ņemot vērā to, ka šai regulai jāstājas spēkā, iekams ir sācies atļaujas pieteikumu iesniegšanas termiņš attiecībā uz 2005. gada trešo ceturksni, jāparedz, ka šī regula stājas spēkā nekavējoties.
(5)
Šai regulai jāattiecas uz tiem tirgus dalībniekiem, kas dibināti Kopienā un tiek reģistrēti saskaņā ar Regulas (EK) Nr. 1892/2004 5. un 6. pantu.
(6)
Šajā regulā paredzētie pasākumi ir saskaņā ar Banānu pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 896/2001 14. panta 1. punktā minētais orientējošais daudzums banānu ievešanas atļauju izdošanai attiecībā uz 2005. gada trešo ceturksni saskaņā ar papildu daudzumu, kas paredzēts Regulas (EK) Nr. 1892/2004 3. panta 1. punktā, ir noteikts 23 % apmērā no daudzumiem, kuri pieejami attiecīgi tradicionālajiem tirgus dalībniekiem un netradicionālajiem tirgus dalībniekiem, kā noteikts minētās regulas 4. panta 2. punktā.
2. pants
Regulas (EK) Nr. 896/2001 14. panta 2. punktā minēto maksimālo pieļaujamo daudzumu banānu importa atļaujas pieteikumiem saskaņā ar papildu daudzumu, kas paredzēts Regulas (EK) Nr. 1892/2004 3. panta 1. punktā, attiecībā uz 2005. gada trešo ceturksni nosaka šādā apjomā:
a)
tradicionālajiem tirgus dalībniekiem - 23 % no specifiskā references daudzuma, kas paziņots saskaņā ar Regulas (EK) Nr. 1892/2004 5. panta 5. punktu;
b)
netradicionālajiem tirgus dalībniekiem - 23 % no specifiskā piešķīruma, kas paziņots saskaņā ar Regulas (EK) Nr. 1892/2004 6. panta 6. punktu.
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 30. maijā

Labels: 3
17
15